มันนี่ทูเดย์
สร้างกลุ่มลูกค้าเครือข่ายต่อยอดธุรกิจ
11 เม.ย. 2556

สร้างกลุ่มลูกค้าเครือข่ายต่อยอดธุรกิจ
น.ส.ปาริฉัตร เหล่าธีระศิริวงศ์ รักษาการกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า นโยบายของธนาคารในปีนี้จะมุ่งเน้นการดูแลลูกค้าชั้นดีที่มีอยู่มากกว่า 4 หมื่นราย เป็นกรณีพิเศษ โดยได้จัดโครงการ “SMEs WeCare” เพื่อกระชับสัมพันธ์อย่างใกล้ชิดระหว่างลูกค้ากับลูกค้า และระหว่างลูกค้ากับธนาคาร ซึ่งจะสร้างโอกาสทางการตลาดต่อยอดธุรกิจ ให้ลูกค้าได้เชื่อมโยงจับคู่ธุรกิจระหว่างกัน
น.ส.ปาริฉัตร กล่าวว่า รูปแบบในโครงการนี้ ธนาคารจะนำคณะลูกค้าจากแห่งหนึ่งไปเยี่ยมกิจการลูกค้าอีกแห่งหนึ่ง ช่วยให้ผู้ประกอบการได้เห็นรูปแบบการทำธุรกิจที่หลากหลาย ได้ฟังแนวคิดจากเพื่อนธุรกิจด้วยกัน และช่วยเติมเต็มองค์ความรู้ด้านการเงินและภาษีด้วย โดยปีนี้จะจัดกิจกรรมทั้งหมด 10 รุ่น รุ่นละประมาณ 150200 กิจการ เพื่อสร้างเป็นสังคมลูกค้าเอสเอ็มอี
จัดงาน ‘รำลึกรัตนโกสินทร์’
นายนริศ ชัยสูตร อธิบดีกรมธนารักษ์ เปิดเผยว่า นายกิตติรัตน์ ณ ระนอง รองนายกรัฐมนตรีและ รมว.คลัง ได้มอบนโยบายให้กรมธนารักษ์เป็นหน่วยงานหลักในการจัดงาน “รำลึกรัตนโกสินทร์” ขึ้นมาอีกครั้ง ณ ถนนพระอาทิตย์ ในเดือน ธ.ค. 2556 หลังจากที่ประสบความสำเร็จมาแล้วเป็นครั้งแรก โดยมีประชาชนได้ให้ความสนใจอย่างคับคั่ง
นายนริศ กล่าวว่า วัตถุประสงค์ของงานนี้เพื่อเปิดโอกาสให้ประชาชนทั่วไปทั้งชาวไทยและต่างชาติได้ร่วมสืบสานประเพณี ศิลปวัฒนธรรมอันดีงาม พร้อมดื่มด่ำกับวิถีชีวิตในสมัยรัตนโกสินทร์ โดยจะเนรมิตให้ถนนพระอาทิตย์เป็นถนนสายประวัติศาสตร์ เนื่องจากเป็นที่ตั้งของป้อมพระสุเมรุ ป้อมปราการ 1 ใน 14 ป้อม ที่ปกป้องและโอบล้อมกรุงรัตนโกสินทร์ไว้ให้คงความเป็นเอกราช ให้เป็นถนนสายศิลปวัฒนธรรมอันทรงคุณค่า และเป็นถนนที่มีความร่วมสมัย ที่เป็นศูนย์รวมของคน ชุมชน และวัฒนธรรมสำคัญ
นอกจากนี้ จะมีการเปิดพิพิธภัณฑ์เหรียญกษาปณ์ระยะที่ 1 ที่ถนนเจ้าฟ้า และศูนย์การเรียนรู้กรมธนารักษ์ ณ อาคารเก่าโรงพิมพ์คุรุสภา